**NOTĂ DE FUNDAMENTARE**

Potrivit art. 1 alin. (1) din Legea nr. 268/2021 pentru înființarea Autorității Vamale Române şi pentru modificarea unor acte normative, *„se înființează Autoritatea Vamală Română, denumită în continuare Autoritatea, ca organ de specialitate al administrației publice centrale în domeniul vamal, instituție publică cu personalitate juridică, în subordinea Ministerului Finanțelor”.*

Instituțiile publice aflate în subordinea Ministerului Finanțelor dețin în administrare bunuri din domeniul public al statului, înregistrate în Anexa nr. 9 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările și completările ulterioare.

În vederea întăririi controlului la trecerea frontierei în principalele birouri vamale care funcționează în punctele de trecere a frontierei externe a U.E. cu specific rutier și portuar maritim, autoritatea vamală implementează proiectul **„Dotarea birourilor vamale de frontieră cu sisteme de scanare autovehicule și containere (sisteme de securitate) și înființarea Centrul Național de Analiză Imagistică în cadrul căruia se vor integra sistemele de scanare autovehicule și containere din dotarea A.V.R.”**, cu finanțare din Planul Național de Redresare și Reziliență al României.

Dotarea cu sisteme de scanare va asigura controlul vamal nedistructiv (scanarea) a mijloacelor de transport rutier (cargo și autoturisme). **Centrul Național de Analiză Imagistică** va recepționa în timp real imaginile scanate din birourile vamale, va realiza monitorizarea și supervizarea în timp real, 24h/24h, 7 zile din 7, a analizei imagistice a imaginilor scanărilor efectuate cu echipamentele de scanat.

Utilizarea acestor sisteme de securitate va întări și eficientiza controlul autorității vamale la trecerea frontierei a mijloacelor de transport/coletelor/bagajelor personale, contribuind astfel la combaterea fraudelor vamale și, totodată, la reducerea timpului de așteptare la trecerea frontierei.

Pentru îndeplinirea la termen (31.12.2025) a obiectivelor proiectului, precum și a jaloanelor stabilite înPlanul Național de Redresare și Reziliență, Autoritatea Vamală Română a demarat acțiuni de identificare a unui spațiu în care să amenajeze Centrul Național de Analiză Imagistică. În cadrul acestei activități a fost identificat imobilul(clădire și teren) situat la adresa **Aleea Lacul Morii nr. 151, Sector 6, Municipiul București,** aflat în administrarea **Agenției Naționale pentru Arii Naturale Protejate,** imobil care îndeplinește cerințele de spațiu și amplasare pentru funcționarea Centrul Național de Analiză Imagistică și care nu este utilizat în prezent.

Acest imobil figurează în inventarul centralizat al bunurilor din domeniul public al statului, în administrarea Agenției Naționale pentru Arii Protejate, la nr. MF 116543, cu denumirea ”*Sediu ANPM-TEREN+CLĂDIRE*”.

Bunul imobil a fost transmis prin Hotărârea Guvernului nr. 997/2016 privind organizarea și funcționarea Agenției Naționale pentru Arii Naturale Protejate și privind modificarea și completarea anexei nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările și completările ulterioare, din administrarea Agenției Naționale de Protecție a Mediului în administrarea Agenției Naționale pentru Arii Naturale Protejate, valoarea de inventar fiind nemodificată până în prezent.

Potrivit art. 21 și 22 din Ordonanța Guvernului nr. 81/2003 privind reevaluarea și amortizarea activelor fixe aflate în patrimoniul instituțiilor publice, cu modificările și completările ulterioare, aprobată prin Legea nr. 493/2003, cu modificările și completările ulterioare, s-a procedat la reevaluarea imobilului, iar proiectul de hotărâre a Guvernului reglementează și actualizarea valorii de inventar a imobilului, care se majorează cu 92.186 lei, de la 4.627.493 lei în prezent la 4.719.679 lei.

Totodată, este necesară actualizarea denumirii bunului, care a rămas nemodificată din perioada în care se afla în administrarea Agenției Naționale de Protecție a Mediului, precum și a descrierii tehnice a imobilului, ca urmare a diferențelor dintre suprafețele înscrise în inventarul centralizat și cele înscrise în CF nr. 224560 București Sectorul 6.

Bunul imobil care face obiectul prezentului act normativ nu este grevat de sarcini, nu face obiectul vreunui litigiu și nu face obiectul unor cereri de revendicare/restituire, așa cum rezultă și din extrasele de carte funciară anexate, care în Partea a III- a nu conțin nicio mențiune în acest sens.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Agenției Naționale pentru Arii Naturale Protejate și Autorității Vamale Române, care promovează acest proiect prin Ministerul Mediului, Apelor și Pădurilor, respectiv Ministerul Finanțelor, în temeiul art.1 lit. b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009.

Prezentul act normativ nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare, conform prevederilor art.1 alin.(3) lit. a) din Hotărârea Guvernului nr.443/2022 pentru aprobarea conținutului instrumentului de prezentare și motivare, a structurii raportului privind implementarea actelor normative, a instrucțiunilor metodologice pentru realizarea evaluării impactului, precum și pentru înființarea Consiliului consultativ pentru evaluarea impactului actelor normative.

Față de cele prezentate, a fost promovat proiectul de *Hotărâre a Guvernului privind transmiterea unui bun imobil aflat în domeniul public al statului din administrarea Agenției Naționale pentru Arii Naturale Protejate, instituție publică care funcționează în subordinea Ministerului Mediului, Apelor și Pădurilor, în administrarea Autorității Vamale Române, instituție publică care funcționează în subordinea Ministerului Finanțelor precum și actualizarea valorii de inventar, a descrierii tehnice și a denumirii acestuia*, care în forma prezentată a fost avizat de ministerele interesate și pe care-l supunem spre adoptare.

**MINISTRUL MEDIULUI, APELOR ȘI MINISTRUL FINANȚELOR**

**PĂDURILOR**

**MIRCEA FECHET MARCEL-IOAN BOLOȘ**

**Avizat**

**MINISTRUL JUSTIȚIEI**

**ALINA-ȘTEFANIA GORGHIU**

**Secretar de Stat,**

**Dan-Ștefan CHIRU**

**Secretar General,**

**Alexandru AVRAM**

**Secretar General Adjunct, Secretar General Adjunct,**

**Teodor DULCEAŢĂ Győző-István BÁRCZI**

**Direcţia Generală Resurse Umane, Juridică şi Relaţia cu Parlamentul,**

**Director General,**

**Cristina Elena DUMITRESCU**

**Direcţia Generală Economică, Investiţii şi Administrativ,**

**Director General,**

**Speranţa Georgeta IONESCU**

**Agenția Națională pentru Arii Naturale Protejate,**

**Președinte,**

**Vasile CARNARIU**

Agenția pentru Protecția Mediului Galați,

Director Executiv,

Robert Mihai RUSU